ΓΡΑΠΤΗ ΕΡΩΤΗΣΗ E-0065/96 υποβολή: Γιάννος Κρανιδιώτης (PSE) προς το (30 Ιανουαρίου 1996)

Θέμα: Χρηματοδότηση της Τουρκίας από το πρόγραμμα MEDA

Κατά την Ευρωμεσογειακή Διάσκεψη στη Βαρκελώνη το Νοέμβρη του 1995 οι χώρες της Ευρωπαϊκής Ένωσης και οι εταίροι των χωρών της Μεσογείου καθόρισαν από κοινού τις μελλοντικές τους σχέσεις και τους στόχους που θα πρέπει να εκπληρωθούν ώστε να επιτευχθεί η ανάπτυξη και η παγιοποίηση της ειρήνης και της σταθερότητας στην περιοχή της Μεσογείου. Για να υλοποιηθούν οι στόχοι αυτοί, αλλά και για να ανταπεξέλθουν οι Μεσογειακές χώρες στις δυσκολίες που αντιμετωπίζουν, η Κοινότητα προέβλεψε τη χρηματοδοτική ενίσχυση των χωρών αυτών από το πρόγραμμα MEDA.

Μια από τις χώρες που θα χρηματοδοτηθεί από το πρόγραμμα MEDA είναι η Τουρκία. Το πρόγραμμα αυτό όμως δεν αποτελεί το μόνο πόρο για την Τουρκία. Η χώρα αυτή εκτός από το σημαντικό ποσό, σύμφωνα με την Επιτροπή, που προβλέπεται να λάβει από MEDA, ύστερα από την έγκριση από το Ευρωπαϊκό Κοινοβούλιο του κανονισμού για την ειδική δράση για την Τουρκία θα εισπράξει και 375 εκατ. Ecu ως χρηματοδοτική βοήθεια από το ποσό που έχει συμφωνηθεί στις Κάννες. Με τον τρόπο αυτό όμως μειώνονται τα ποσά που αντιστοιχούν στις Τρίτες Μεσογειακές Χώρες και η Τουρκία εισπράττει χρήματα από πολλές πηγές.

Μπορεί το Συμβούλιο να προσδιορίσει ποιό ποσό από το συνολικό ποσό του MEDA αντιστοιχεί στην Τουρκία και με βάση ποιά κριτήρια θα καταβληθεί στη χώρα αυτή;

Απάντηση (27 Ιουνίου 1996)

Το Ευρωπαϊκό Συμβούλιο των Καννών συμφώνησε να θέσει στη διάθεση των μεσογειακών εταίρων της Ευρωπαϊκής Ένωσης συνολικό κονδύλιο 4.685 εκατομμ. Ecu για τη χρηματοδοτική συνεργασία κατά την περίοδο 1995/1999. Το ποσό αυτό προορίζεται και για τους 12 μεσογειακούς εταίρους οι οποίοι ενέχονται στη διαδικασία της Ευρωμεσογειακής Διάσκεψης της Βαρκελώνης, συμπεριλαμβανομένης της Τουρκίας.

Εξάλλου, στη συνάρτηση του γενικού πολιτικού πλαισίου για την ανάπτυξη των μελλοντικών σχέσεων μεταξύ της Ευρωπαϊκής Ένωσης και, αφενός, της Τουρκίας, και, αφετέρου, της Κύπρου, καθώς και στη συνάρτηση της Τελωνειακής Ένωσης με την Τουρκία, όπως συμφωνήθηκε από το Συμβούλιο στις 6 Μαρτίου 1995, η Κοινότητα προέβη σε δήλωση σχετικά με την επανάληψη της χρηματοδοτικής συνεργασίας με την Τουρκία. Με τη δήλωση αυτή, η Κοινότητα αναγνώρισε ότι προκειμένου να προσαρμόσει το βιομηχανικό της τομέα στη νέα κατάσταση που δημιουργήθηκε με την Τελωνειακή Ένωση όσον αφορά την ανταγωνιστικότητα και για να βελτιώσει τους δεσμούς της με την Ευρωπαϊκή Ένωση στο επίπεδο των υποδομών (οδικές μεταφορές, λιμένες, αερολιμένες, σιδηρόδρομοι, τηλεπικοινωνία, ηλεκτρική ενέργεια), καθώς και για να μειωθεί η υπάρχουσα διαφορά μεταξύ της οικονομίας της και της κοινοτικής οικονομίας, η Τουρκία θα χρειασθεί σημαντικούς χρηματοδοτικούς πόρους, ιδίως σε μακροπρόθεσμα δάνεια και σε τεχνική συνδρομή.

Με βάση τις σκέψεις αυτές η Κοινότητα πληροφόρησε την Τουρκία ότι θα τύχει:

- στα πλαίσια των πόρων του προϋπολογισμού, 375 εκατομμ. Ecu για πενταετή περίοδο ξεκινώντας από το 1996, καθώς και στα πλαίσια του συστήματος, χρηματοδότησης MEDA,

- πρόσβασης στα κεφάλαια της ΕΤΕπ στα πλαίσια της ανανεωμένης μεσογειακής πολιτικής (ποσό που κυμαίνεται μεταξύ 300 και 400 εκατομμ. Ecu), στα πλαίσια συμπληρωματικών δανείων για περίοδο πέντε ετών με αφετηρία το 1996 (750 εκατομμ. Ecu), καθώς και στα πλαίσια του συστήματος χρηματοδότησης MEDA.

Από τα ανωτέρω προκύπτει ότι η Τουρκία θα πρέπει φυσικά να λάβει δωρεές στα πλαίσια του συστήματος χρηματοδότησης MEDA και ότι το ποσόν που εγκρίθηκε από το Ευρωπαϊκό Συμβούλιο των Καννών για τις μεσογειακές τρίτες χώρες, συμφωνήθηκε λαμβάνοντας υπόψη τη δέσμευση αυτή έναντι της Τουρκίας. Κατόπιν τούτου, οι άλλοι μεσογειακοί εταίροι δεν θα ζημιωθούν λόγω των κεφαλαίων που θα τεθούν στην διάθεση της Τουρκίας.

Οι λεπτομέρειες εφαρμογής της χρηματοδοτικής συνεργασίας έναντι του συνόλου των μεσογειακών τρίτων χωρών εξετάζονται επί του παρόντος στα πλαίσια του σχεδίου κανονισμού MEDA το οποίο δεν έχει ακόμη οριστικοποιηθεί.

Η κατανομή των κεφαλαίων αυτών μεταξύ των μεσογειακών εταίρων, που υπάγεται σε μεγάλο βαθμό στην ευθύνη του Συμβούλιου, δεν έχει ακόμη πραγματοποιηθεί. Θα πραγματοποιηθεί μετά από την έναρξη ισχύος του δημοσιονομικού κανονισμού MEDA με βάση, αφενός, τους γενικούς προσανατολισμούς για τη χρηματοδοτική συνεργασία και τα εθνικά ενδεικτικά προγράμματα που θα εγκριθούν σύμφωνα με τις κατάλληλες διατάξεις του κανονισμού αυτού και, αφετέρου, διαπραγματεύσεις με τις ενδιαφερόμενες τρίτες χώρες σχετικά με τις ευρω-μεσογειακές συμφωνίες σύνδεσης.